Saksframlegg til årsmøtesak 6/2018

Sak 6. Landsmøtet er foreningens øverste myndighet og det er viktig å sikre at alle medlemmer har reell mulighet til å delta. Vi har hittil hatt forholdsmessig lav deltagelse fra folk bosatt utenfor det sentrale østland. I tillegg er det særlig viktig å sikre at kandidater til verv kan delta uten hinder av økonomi, også fordi de ved inngangen til et tillitsverv bør ha anledning til å møte flest mulig medlemmer fra hele landet.

a) På landsmøtet i 2017 ble det vedtatt av styreleder, styremedlemmer og varamedlemmer skulle få refundert sine utgifter til reise og opphold til landsmøtet hvert år. Styret ønsker å konsultere årsmøtet hvorvidt dette også skal gjelde nye tillitsvalgte det året de velges inn i styret?

b) Noen av de som har aller lengst reisevei kan måtte reise i 9 timer eller mer for å komme til landsmøtet, og må da starte dagen før for å få med seg hele arrangementet. Er det rimelig at foreningen letter deltagelsen for de med aller lengt reisevei ved å kompensere for merutgiftene ved en ekstra overnatting? Disse bor som regel i områder hvor det heller ikke er mulig innen rimelighetens grenser å reise til våre lokale treff, og de har små muligheter for å møte andre i samme situasjon.

c) Ekstra lang reisevei blir ofte ekstra dyr. Vil årsmøtet sette en grense for hvor mye medlemmer skal betale for reise, og refundere det overskytende?

**Styrets forslag til vedtak:** Styremedlemmers (leder, medlem, varamedlem) utgifter til reise og opphold ved landsmøtet refunderes også det året de velges inn for første gang. Vanlige medlemmer som får mer enn 6 timers reise hver vei får en ekstra overnatting dekket av foreningen ved deltagelse på landsmøtet. Reiseutgifter over kr. 500 pr. person, fratrukket annen kompensasjon, refunderes av foreningen.